**INDOKOLÁS**

A jogalkotásról szóló 2010. CXXX. törvény (továbbiakban: Jat.) 18. §-ára figyelemmel az Érd Megyei Jogú Város 2020. évi költségvetéséről szóló 3/2020. (II. 28.) számú önkormányzati rendelet módosításának szükségességét részletesen az alábbi okokkal és célokkal indokolom:

Az államháztartásról szóló 2011. évi CXCV. törvény (a továbbiakban Áht.) 34. § előírásai szerint elkészítettük a 2020. évi költségvetési rendelet előirányzatainak 2. számú módosítására vonatkozó javaslatunkat, továbbá a rendeletben foglaltaknak megfelelően tájékoztatjuk a Közgyűlést a polgármester és a jegyző költségvetést érintő, saját hatáskörben hozott döntéseiről, melyeket az előterjesztés melléklete tartalmaz. A költségvetési előirányzatok polgármesteri hatáskörben hét alkalommal, jegyzői hatáskörben pedig három alkalommal módosultak.

**1. Saját hatáskörben végrehajtott előirányzat módosítások**

A saját hatáskörben végrehajtott módosítások tartalmazzák egyrészt a havi költségvetési jelentések elkészítéséhez indokolt előirányzat rendezéseket, amelyek abból a célból szükségesek, hogy az előirányzatok, kötelezettségvállalások és a teljesítések összhangja számviteli rovat szinten biztosított legyen.

Szintén saját hatáskörű módosításként kerültek átvezetésre a június 29-i és azt követő közgyűlési ülések során született közgyűlési döntések pénzügyi hatásai.

**2. Egyéb módosító tételek**

A kormány a települési önkormányzatok által biztosított egyes közszolgáltatásokat érintő bérintézkedések kiadásainak támogatásáról szóló 305/2020. (VI. 30.) Korm. rendelet értelmében július és augusztus hónapokban összesen 103 981 831 Ft-ot utalt az önkormányzat számlájára. A támogatás célja, a települési önkormányzatok számára

a) a minimálbér és a garantált bérminimum 2020. január 1-jétől történő emelésének,

b) a  pedagógusok előmeneteli rendszeréről és a  közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII. 30.) Korm. rendelet módosításáról szóló 24/2020. (II. 24.) Korm. rendelet szerinti, 2020. július 1-jétől hatályba lépő illetményemeléseinek ellentételezése.

A kormányrendelet alapján az év hátralevő részében további 69 321 220 Ft támogatásban részesül majd az önkormányzat. A már az önkormányzat rendelkezésére bocsátott összeg a kötött felhasználási mód miatt egyenlőre céltartalékba került.

A KEHOP 3.2.1-15-2016 kódszámú pályázati projekttel összefüggésben, időközi kifizetési igénylésre tekintettel 92 990 126 Ft érkezett az önkormányzathoz, amely felhasználásként a hulladékgazdálkodási rendszer fejlesztésével kapcsolatos kiadási előirányzatok között került beépítésre a költségvetésbe.

**3. Intézményi előirányzatokat érintő módosítások**

Az önkormányzat fenntartásában lévő intézmények tekintetében a bérkompenzáció és ágazati pótlékok beépítésén túlmenően az alábbi jelentősebb módosítások történtek:

* A Szociális Gondozó Központ részére a jogszabályban előirt orvosi alkalmassági vizsgálathoz és legionella kockázati becsléshez biztosított a fenntartó 1 893 000 Ft plusz előirányzatot.
* Az Érdi Közterület-fenntartó Intézmény vállalkozási tevékenységének bevétele 203 200 000 Ft-al megemelésre került, melynek indoka, hogy az intézmény 2020.08.31-i pénzforgalmi teljesítése a 197 019 000 Ft előirányzathoz képest 252 126 937 Ft teljesítést mutat és figyelembe véve a további várható teljesítéseket, valamint az intézmény által aláírt szerződéseket a saját bevétel ilyen mértékű emelése indokolt.

Az intézmény részére az alapfeladatai ellátásához 58 300 000 Ft előirányzat került biztosításra útkarbantartási feladatok ellátásához.

* A Szivárvány Óvoda részére a 3 új csoport indításához az 55/2020.(V.29.) számú polgármesteri határozatban megállapított álláshelyek betöltésre kerültek a határozatban leírtak szerint a létszámhoz szükséges személyi juttatás fedezetét a fenntartó biztosítja, ezért az óvoda részére plusz 8 230 000 Ft előirányzat került biztosításra.
* A Szepes Gyula Művelődési Központ részére az ifjúsági önkormányzat költségvetéséből 1 000 000 Ft került átcsoportosításra a Művelődési ház által megtartott „Jelen Lét” rendezvény lebonyolításához.

Egyéb módosítások tekintetében az intézmények kötelezettségvállalásait és pénzforgalmi teljesítéseit figyelembe véve volt szükség a kiemelt előirányzatok közötti átcsoportosításokra.

Összességében az intézmények 2. számú költségvetés módosítása során az önkormányzat az intézmények részére a kötelező feladatok tekintetében 66.358.941 forint előirányzatot, az önként vállalt feladatok tekintetében (Magyar Földrajzi Múzeum) 897. 668 forint finanszírozást biztosított.

**Cafetéria keretösszeg megemelése**

Az Érd Megyei Jogú Város Önkormányzatának fenntartásában működő szolgáltató feladatokat ellátó egyes költségvetési intézményeknél dolgozó közalkalmazottak juttatásainak szabályairól szóló 25/2008. (V.30.) önkormányzati rendelet módosítására teszek javaslatot, hogy az Érdi Közterület Fenntartó intézményben dolgozó közalkalmazottak részére a cafeteria keretösszege bruttó 115 000 Ft összegben kerüljön megállapításra. A 2020. június 29. rendelet módosításban a fenntartó a közalkalmazottak részére már biztosított bruttó 100 000 Ft/fő/év összegű cafeteria juttatást, a jelen rendelt módosítással ez az összeg bruttó 115 000 Ft-ra /fő/év módosul, ami fejenként 15 000 Ft emelést jelent, így az ott dolgozó munkavállalók részére összesen éves szinten nettó 100 000 Ft /fő juttatás kerülhetne összesen kifizetésre. A plusz juttatás kifizetéséhez az 1 710 000 forint fedezetet a fenntartó a 2020. évi költségvetés általános tartalékának a terhére biztosítja.

A Jat. 17. §-a alapján előzetes hatásvizsgálat elvégzésével felmértük a szabályozás várható következményeit, és megállapítottuk, hogy a fentiekben részletezetteken túlmenően a rendelet-módosításnak jelentősnek ítélt társadalmi, gazdasági, költségvetési illetve környezetre gyakorolt hatása, egészségügyi hatása, valamint a rendelkezések végrehajtásának adminisztratív terheket befolyásoló hatásai nincsenek.

A Jat. 18. § (2) bekezdése alapján tájékoztatom a tisztelt Közgyűlést, hogy a rendelet-tervezet az európai uniós jog szempontjából indifferens szabályozást tartalmaz.

A jelen indokolás a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) számú IM rendelet 20. § (3) bekezdés alapján nem kerül közzétételre.